Весела Лечева
Весела Николаева Лечева е българска състезателка по спортна стрелба, председател на Българския стрелкови съюз, член на Комисия към МОК, член на Българския олимпийски комитет (БОК), бивш депутат, председател на Държавната агенция за младежта и спорта 2005-2009 и служебен министър на младежта и спорта в първото и второто служебно правителство на Гълъб Донев.

.

Биография 
Весела Лечева е родена във Велико Търново на 20 май 1964 г. Живее в София. Завършва Националната спортна академия. Притежава научна степен – доктор /2009/. Специалност: Теория и методика на физическото възпитание и спортната тренировка.

Тема на дисертационния труд: Изследване на ситуативната психофизическа готовност на състезатели по спортна стрелба.

Спортна кариера 

Весела Лечева е състезател по спортна стрелба, а неин личен треньор е баща й – Николай Лечев, един от най-добрите и успешни специалисти в света. Награден с почетен диплом за най добър треньор на столетието с принос към стрелковия спорт от Международната федерация през 2007г в Мюнхен. 

Започва да се занимава със спортна стрелба още на 11-годишна възраст, като преди това тренира волейбол в родния си град. Най-голямото постижение в спортната й кариера са двата сребърни медала от Олимпийски игри. Печели сребърен медал от Олимпийските игри в Сеул 1988 г. и сребърен медал от Олимпийските игри в Барселона 1992 г. Тя е петкратен световен шампион – Зул 1986 /два златни медала/, Будапеща 1987, Сараево 1989, Москва – 1990 Състезател с най много световни титли и до днес в олимпийските дисциплини на пушка жени.

4 пъти е носител на Световната купа, заедно с още 3 сребърни и 2 бронзови медала /1986-1999/ Според статистиката на Международната федерация по спортна стрелба Вeсела Лечева е с най много спечелени титли в турнирите за Световната купа, за всички времена– 31 златни, 13 сребърни и 11 бронзови медала /1985-1999/ От Европейски първенства - 8 златни, 2 сребърни и 3 бронзови медала Избрана за стрелец номер 1 на ХХ век в света в анкетата на Световната федерация по спортна стрелба. 

Председател на Българския стрелкови съюз от 2022 г., преизбрана на поста през юли 2023 г. 

Весела Лечева е член на комисията по "Обществените въпроси и корпоративните комуникации" в МОК.

Тя е член на Българския олимпийски комитет (БОК) от 2003 г.

Политическа кариера 

Весела Лечева е депутат в 39-ото /2001-2005/, 40-ото /2005-2009/ и 45-ото /2017-2021/. Народно събрание от гражданската квота на Българската социалистическа партия. 

Като народен представител е заместник-председател на Постоянната комисия по въпросите на децата, младежта и спорта, а в мандата /2017-2021/ и зам.-председател на Постоянната комисия по социална политика.

Председател на Държавната агенция за младежта и спорта /2005-2009/ в правителството на министър-председателя Сергей Станишев. Под нейното ръководство институцията става двигател на множество програми, насочени към достъп до спорт на децата в училище, както и за подкрепа и развитие на млади спортни таланти – като „Научи се да караш ски“, „Научи се да играеш тенис“, Научи се да плуваш“. Програми, които се реализират и до днес. 

Министър на младежта и спорта в правителствата на министър-председателя Гълъб Донев /август 2022 – юни 2023/. 
 
В рамките на мандата на министър Весела Лечева беше открита една от най-големите зали в страната „Арена Бургас“ след дълги години на очакване това да се случи, проблеми с инвестицията, строителя и сроковете. Строежът на залата беше започнат през 2014-а, а пускането на залата в експлоатация се забави с над 2 години. Благодарения на усилията на ММС, за завършването на залата не бяха похарчени допълнителни средства от държавния бюджет.  

С разпореждане на Весела Лечева като принципал е създадено съвместното дружество „Спортни имоти Българска армия" между ПФК ЦСКА-София и държавата в лицето на „Сердика спортни имоти“. В него футболният клуб и държавата имат равни дялове - по 50%, а ангажиментът, поет от частния инвеститор, е да направи пълна реконструкция на стадион "Българска армия" в София. 

В мандата на министър Весела Лечева беше направена и реализирана нова политика по отношение на българските треньори и тяхното заплащане, така че най-добрите специалисти да могат да останат да работят в страната.

Личен живот и хобита 

Весела Лечева има син. В свободното си време плува, играе тенис и кара ски. Удостоена със званието Почетен гражданин на Велико Търново.

Постижения 
  Сребърен медал на Олимпийските игри в Сеул през 1988 г. 
  Сребърен медал на Олимпийските игри в Барселона през 1992 г.
 Петкратен световен шампион
 Осемкратен европейски шампион
 Четирикратен носител на Световната купа
 Избрана за стрелец номер 1 на ХХ век в анкетата на Световната федерация по спортна стрелба

Източници

Външни препратки 

 Кратко представяне 

Български стрелкини
Български олимпийски медалисти
Български политици след 1989
Родени във Велико Търново
Спортисти на летните олимпийски игри 1988
Почетни граждани на Велико Търново
Членове на БСП
Министри на младежта и спорта на България
Спортисти на летните олимпийски игри 1992